תרצה גרינפלד

**תרצה גרינפלד** (נולדה ב-2 בינואר 1957 בנתניה) כיהנה כראש המועצה הדתית בנתניה החל ממרץ 2022, אישה ראשונה בתפקיד זה בנתניה. גרינפלד סיימה את תפקידה ב-26 בפברואר 2025, עם התקרב מועד סיום התקופה לה מונתה, 30 באפריל 2025. קודם לכן, הייתה חברת מועצת העיר נתניה וממונה על הבריאות, האמנות, וההנצחה בעיר לאחר שנבחרה במסגרת סיעתה של ראש העיר מרים פיירברג-איכר. בשנים 2004–2010 הייתה ראש מנהל חינוך וחברה בעיריית נתניה. לפני כן, ובין התפקידים לעיל, עסקה במגוון תפקידי חינוך, החל ממורה בנתניה ובשבי שומרון, בהמשך כמנהלת שני בתי ספר בנתניה, ומפקחת אזורית על חינוך ממלכתי דתי יסודי במשרד החינוך, וכלה במינוי למרצה במכללת אורות ישראל.

## ביוגרפיה
גרינפלד נולדה לישראל וחיה כחולי (בלויגרונד) בנתניה. לאחר לימודים בבית ספר תיכון "בר-אילן" בנתניה שירתה בשנת 1975 בשירות לאומי בתחום החינוך בבית שאן והסביבה. למדה לתעודת הוראה בסמינר תלפיות, למדה תואר ראשון במכללה ירושלים, עשתה תואר שני באוניברסיטת ליברפול וקורס מנהלים באוניברסיטת בר-אילן.

התחתנה ב-1976 עם אלי גרינפלד, בנקאי, ולזוג חמישה ילדים. לאחר הנישואים התגורר הזוג בנתניה, ולאחר זמן עברו לגור בשבי שומרון, שם עבדה גרינפלד כמורה. בשנת 1994 חזרה לגור עם משפחתה בנתניה.

## הוראה
בשנים 1979–1991 לימדה גרינפלד בבתי ספר יסודיים במקומות מגוריה בנתניה ובשבי שומרון. בשנים 1993–1994 הייתה מדריכת מורים. בשנים 1994–1995 ניהלה את בית הספר הממלכתי דתי (ממ"ד) מוריה בנתניה, בית ספר 8 שנתי המאוכלס ברובו בילדי פנימייה שהוצאו בצו בית המשפט מבתיהם. בשנים 1996–2003 ניהלה את בית הספר ממ"ד ישורון, נתניה. בתפקיד זה ניהלה 60 אנשי צוות שחינכו 850 ילדים בכיתות א'-ח'. בניהולה זכה בית הספר בפרס חינוך ארצי בשנת 2001.

בשנת 2004 מונתה למפקחת על חינוך יסודי דתי ברשויות פתח תקווה, רעננה, כפר סבא, אלעד, הוד השרון, כפר יונה, לב השרון, תל מונד וקדימה. לאחר שעמדה בראש מנהל חינוך וחברה בעיריית נתניה, שימשה בשנים 2013–2017 מרצה במכללת אורות ישראל. בשנים 2018–2020 ניהלה את סניף נתניה של עמותת ניצן לקידום לקויי למידה.

## עיריית נתניה
בשנים 2004–2010 הייתה גרינפלד ראש מנהל חינוך וחברה בעיריית נתניה. המנהל בראשותה כלל חינוך פורמלי ובלתי פורמלי, קליטה, ספורט, ביקור סדיר, קידום נוער, שפ"ח ויד לבנים, והופעל בידי 1,550 עובדים בתקציב שנתי שוטף של 300 מיליון ₪. בנוסף לכך היא כיהנה בוועד מנהל היכל התרבות, ובוועד מנהל העמותה לחינוך בלתי פורמלי בנתניה.

ביוזמת ראש העיר נתניה מרים פיירברג-איכר התמודדה גרינפלד בבחירות לעיריית נתניה ב-2018 במסגרת סיעת "נתניה אחת", ובשנת 2019התחילה לכהן במועצת העיר נתניה כממונה על הבריאות, האמנות וההנצחה בעיר. בתפקיד זה הייתה מעורבת עמוקות בהתמודדות עם מגפת הקורונה בנתניה.

## המועצה הדתית נתניה
בשנת 2016 נבחרה גרינפלד להיות חברת המועצה הדתית בנתניה, ויזמה שיקום וחידוש המקוואות בנתניה.

ב-16 במרץ 2022 מינה השר לענייני דת מתן כהנא את גרינפלד לממונה בעלת זכות הכרעה של המועצה הדתית בנתניה. היא נבחרה במסגרת מהלך מקיף ברחבי הארץ לאיוש ממונים על המועצות הדתיות ביישובים רבים בהם המנגנון הקיים למינוי יו"ר מועצה דתית כשל. לשם כך יזם מתן כהנא מכרז ארצי כדי לאייש משרות ממונים על מועצות דתיות שנותרו פנויות ברחבי הארץ, כאשר המכרזים היו פתוחים גם בפני נשים.

במסגרת תפקידה כראש המועצה הדתית יזמה גרינפלד הקמת אתר ידידותי של המועצה הדתית, פתחה את שערי המועצה הדתית לשירות כלל האוכלוסייה על ידי פעולות דוגמת קבלות שבת מוזיקליות, והשתתפות המועצה הדתית במגוון פעילויות המתרחשות בעיר. דוגמה נוספת היא משלוח ערכות זיכרון לכל משפחות השכול ביום הזיכרון יחד עם בית יד לבנים, ותפילה חגיגית בהשתתפות רב העיר והזמר אהרן רזאל בבית כנסת הגדול.

## הערות שוליים

קטגוריה:נתניה: אישים
קטגוריה:נתניה: חינוך
קטגוריה:בוגרות תיכון אמי"ת בר-אילן (נתניה)
קטגוריה:בוגרי תיכון אמי"ת בר-אילן (נתניה)
קטגוריה:בוגרות שירות לאומי
קטגוריה:בוגרות מכללה ירושלים
קטגוריה:בוגרי מכללה ירושלים
קטגוריה:ראשי מועצות דתיות בישראל
קטגוריה:ישראליות שנולדו ב-1957
קטגוריה:ישראלים שנולדו ב-1957